सदिखन स्वार्थक चिन्तन करैत रहै ए मोन हमर।
 इ गप नै बूझि जाइ कियो, डरैत रहै ए मोन हमर।
 अपन खेतक हरियरी बचा केँ रखबाक जोगार मे,
आनक जरल खरिहानो चरैत रहै ए मोन हमर।
 विचार अपन गाडने दोसरक छाती पर खाम जकाँ,
इ खाम उखडबाक डरे ठरैत रहै ए मोन हमर।
 हृदयक भाव अछि तरंगहीन पोखरिक पानि भेल,
गन्हाईत जमल भाव सँ सडैत रहै ए मोन हमर।
 अन्तर्विरोधक द्वन्द्व युद्ध मे बाझल अछि "ओम"क मोन,
अपना केँ जीयेबाक लेल मरैत रहै ए मोन हमर।
 ओकर गाँधी-टोपी कतौ हरेलै, आब ओ हमरे टोपी पहिराबै छै।
 सेवक सँ बनि बैसलै स्वामी हमरे छाती पर झण्डा फहराबै छै।
 चुनाव-काल मे मुस्की द' हमर दरबज्जाक माटि खखोरलक जे,
भेंट भेला पर परिचय पूछै, देखियो कतेक जल्दी बिसराबै छै।
 दंगा भेल वा बाढि-अकाल, सब मे मनुक्खक दाम तय करैवाला,
पीडाक ओ मोल की बूझतै, जे मौका भेंटते कुहि-कुहि कुहराबै छै।
 जनता केँ तन नै झाँपल, पेटक आँत सटकि केँ पीठ मे सटल,
वातानुकूल कक्ष मे रहै वाला फूसियों कानि केँ नोर झहराबै छै।
 डारि-डारि पर उल्लू बैसल, सौंसे गाम बेतालक नाच पसरलै,
एखनो आसक छोट किरण "ओम"क मोन मे भरोस ठहराबै छै।
 अन्हरिया राति मे सँ भोर कखनो निकलबे करतै।
 दुखक अनन्त मेघ केँ चीर सुरूज उगबे करतै।
 सब फूल बागक झरि गेल सुखा केँ एकर की चिन्ता,
नब कोढी फूटलै कहियो सुवास पसरबे करतै।
 टूटल प्याली पर कहाँ कानैत छै मय आ मयखाना,
प्याली फेर कीनेतै, मयखाना मे मस्ती रहबे करतै।
 सागर मे सदिखन बिला जाइत छै धारक अस्तित्व,
तैं की धार रूकै छै, बिन थाकल देखू बहबे करतै।
 काल्हि "ओम"क नाम लेबाक ककरो फुरसति नै हेतै,
आइ कान किछ ठोढ सँ हमर नाम सुनबे करतै।
 काल्हि १३. १२. २०११ केर राति हमर छोटका बाबा(हमर पितामहक अनुज) 88 बरखक अवस्था मे स्वर्गवासी भ' गेलाह। हुनकर स्मृति मे हम अपन भावांजलि ऐ गजलक माध्यमे प्रकट क' रहल छी। दिवंगत आत्माक शांति भेटैन्हि, यैह परमात्मा सँ प्रार्थना अछि।
 सब कहै ए पंचतत्व मे आइ अहाँ विलीन भ' गेलौं।
 हम निशब्द भेल ठाढ छी, देखियौ वाणी-हीन भ' गेलौं।
 नब वस्त्र पहीरि अहाँ कोन जतरा पर निकललौं,
बाट जोहैत छी एखनो, अपस्याँत राति-दिन भ' गेलौं।
 अंगुरी अहाँक पकडि बाध-बोन हम घूमैत छलौं,
आब कहाँ ओ अंगुरी, हम बाट नापि अमीन भ' गेलौं।
 जेनाई छल निश्चित, यौ दिन तकेने अजुके छलियै,
बंधन कोना केँ तोडलियै, कानैत आब बीन भ' गेलौं।
 चिंतित "ओम"क तन्नुक कन्हा आब कोना बोझ उठेतै,
गेल आब अहाँक छाहरि, हम छत-विहीन भ' गेलौं।
 मुस्की अहाँक करैत रहै अछि हमरा सदिखन शीतल।
 भेंटतौं अहाँ जौं नै, हमर जिनगी मे सोआद कहाँ रहितै,
अहीं प्रेरणा बनल रहै छी, देखि अहीं केँ लिखै छी गजल।
 कोनो खसैत केँ जे लियै सम्हारि, यैह थीक जिनगी।
 डूबैत केँ जौं दियौ पार उतारि, यैह थीक जिनगी।
 भाव कोनो हुए मोन मे, शब्द होइत छै संवाहक,
जे बाजै सँ पहिने लेब विचारि, यैह थीक जिनगी।
 मान-अपमान दुनू भेंटै छै, इ मायाक थीक लीला,
अन्याय केँ सदिखन दी मोचाडि, यैह थीक जिनगी।
 भाँति-भाँति केँ मेघ विचारक मोनक भीतर घूमै,
सुविचार सँ राखू मोन पजारि, यैह थीक जिनगी।
 आन दिस अपन काँच अंगुरी कोना उठेतै "ओम",
पहिने लितौं अपना केँ सुधारि, यैह थीक जिनगी।
 अपने खोज मे अपन मोन हम धुनैत रहै छी।
 छिडियैल मोती आत्माक सदिखन चुनैत रहै छी।
 आनक की बनब, एखन धरि अपनहुँ नै भेलौं,
मोन मारि केँ सब गप पर आँखि मुनैत रहै छी।
 कहियो भेंटबे करतै आत्माक गीत एहि प्राण मे,
छाउर भेल जिनगी केँ यैह सोचि खुनैत रहै छी।
 झाँपै लेल भसियैल जिनगीक टूटल धरातल,
सपनाक नबका टाट भरि दिन बुनैत रहै छी।
 बूझि सोहर-समदाउन जिनगीक सभ गीत केँ,
मोन-मगन भेल अपने मे, हम सुनैत रहै छी।
 हेतै की आब बूझाय नै एहि देश मे।
 देश फँसल अछि घोटाला आ केसमे।
 कोना केँ बचायब आब घर चोरी सँ,
फिरै छै चोर सगरो साधुक भेष मे।
 जरै छै गाम, तखनो बंसी बजाबै ओ,
बूझै नै लिखल देबालक सनेस मे।
 शिकारी मनुक्खक बनल छै मनुक्खे,
गोंतै छै सब बाट आ घरो कलेश मे।
 बेईमानीक पताका फहरै आकाश,
पाकै ईमान आब पसरल द्वेष मे।
 हम त' केने बहाना राम केर, अहींक नाम लैत छी।
 बनि गेलौं हम चर्चा गाम केर, अहींक नाम लैत छी।
 रखने छी करेज सँ सटा केँ यादि अहाँक सदिखन,
हमरा काज की ताम-झाम केर, अहींक नाम लैत छी।
 ताकि दितिये कनी नजरि सँ मुस्कीया केँ जे एक दिन,
काज पडितै नै कोनो जाम केर, अहींक नाम लैत छी।
 हमर काशी, मथुरा, काबा सब अहीं मे अछि बसल,
जतरा भ' गेल चारू धाम केर, अहींक नाम लैत छी।
 रोकि सकतै नै जमाना इ मोन सँ मोनक मिलनाई,
मोन कहाँ छै कोनो लगाम केर, अहींक नाम लैत छी।
 देखि हुनकर असल रंग, भक हमर टूटि गेल।
 पोखरि मे सब नंग-धडंग, भक हमर टूटि गेल।
 सभ आँखिक नोर सुखायल, आगि एहेन छै लागल,
देखि केँ कानैत यमुना-गंग, भक हमर टूटि गेल।
 बूझलौं अपना केँ कपरगर, एकटा संगी भेंटल,
छोडि देलक ओ जखन संग, भक हमर टूटि गेल।
 कते बियोंत लगाबै छलौं अहाँ केँ अंग लगाबै लेल,
जखन लगेलौं अंग सँ अंग, भक हमर टूटि गेल।
 मस्तीक नाव भसिया गेल छै समयक ऐ प्रवाह मे,
छलौं यौ हमहुँ मस्त-मलंग, भक हमर टूटि गेल।
 'गजल'
'गजल'
हमरा सँ की नै करेलक सिहन्ता हमर।
 सदिखन खाली कनेलक सिहन्ता हमर।
 अहाँ भेंटतौं, से हमर कहाँ इ भाग्य छलै,
मुदा अहीं दिस बढेलक सिहन्ता हमर।
 सुरूजक आगि सँ बचू, यैह जमाना कहै,
बाट सुरूजक धरेलक सिहन्ता हमर।
 चान मुट्ठी मे बन्न कैल ककरो सँ नै भेलै,
हमरा यैह नै सिखेलक सिहन्ता हमर।
 "ओम"क सिहन्ता जेना कतौ मरि-हरि गेलै,
सबटा सिहन्ता जरेलक सिहन्ता हमर।
 हमरा इ सूचित करैत बड्ड नीक लागि रहल अछि जे " अनचिन्हार आखर"द्वारा स्थापित पुरस्कार " गजल कमला-कोशी-बागमती-महानंदा" पुरस्कारक पहिल चरण ( मास नवम्बर लेल ) पूरा भए गेल अछि। मास नवम्बरक लेल मिहिर झा जीक एहि रचना के चयन कएल गेलैन्हि अछि। हुनका बधाइ।
 आउ मजा लिय' शुरू फेर खेल भ' गेलै।
 देखू खेलनिहार सब मे मेल भ' गेलै।
 कोनो नियम-निष्ठाक जरूरति नै एत',
कोनो दोग सँ ढुकु, ठेलम-ठेल भ' गेलै।
 जकरा किछ लागल नै हाथ, हल्ला करै,
जे लेलक मजा ओकरा त' जेल भ' गेलै।
 टिकट बाँटै आ काटै केर कबड्डी शुरू,
चुनाव भेलै नै जेना कोनो रेल भ' गेलै।
 जीतला पर सुन्नर कोठा-गाडी भेंटत,
बाटक इ धूरि जनताक लेल भ' गेलै।
 १) सभसँ पहिने एकरा पुरस्कार नहि सम्मान कहल जाएत। एहि तरहक संशोधन एकटा पाठक (नाम मोन नै पड़ि रहल अछि जे विदेह ग्रुप पर सुझाओ देने छलाह)के आधार पर कएल जा रहल अछि।
 २) एहि पुरस्कार लेल राशि संबंधी घोषणा सुरक्षित राखल गेल छल। आ जेना की सम्मान खाली सम्मान होइत छैक आ सम्मान मे जखन टकाकेँ प्रवेश होइत छैक तखन रचना नै रचनाकार प्रधान भए जाइत छैक। आ अनचिन्हार आखर पहिने रचना के सम्मान करत तखन रचनाकारकेँ । तँए एखन तात्काल राशि बला प्रावधान हटाएल जाइत अछि। आशा अछि गजलकार अपन उर्जा आ रचनात्मकता बनेने रहता।
 संगी सभ सँ नीक शराब छै, देखू कहियो नै बदलै छै।
 एकर निशाँक नै जवाब छै, देखू कहियो नै बदलै छै।
 टूटल करेज जोडि दै ए, दुखक ताप केँ करै शीतल,
फेर कहियै कोना खराब छै, देखू कहियो नै बदलै छै।
 पता नै कोन आगि मे जरैत रहल करेज हमर।
 पानि नै खाली घीए टा चाहैत रहल करेज हमर।
 आनक मरल आत्मा केँ जीया केँ राखैक फेर मे फँसि,
नहुँ-नहुँ सुनगैत मरैत रहल करेज हमर।
 एतेक मारि खेलक झूठ प्रेमक खेल मे जमाना सँ,
कियो देखलक नै कुहरैत रहल करेज हमर।
 फेर कतौ नै कियो बम फोडि केँ अनाथ करै ककरो,
सूर्योदय होइते धडकैत रहल करेज हमर।
 अपना केँ नित जीयाबै मे करेजक खून करैत छी,
खसि-खसि केँ देखू सम्हरैत रहल करेज हमर।
 दुख आ सुख मे अंतर करै मे नै ओझरा केँ कखनो,
नब गीत सदिखन गबैत रहल करेज हमर।
 गुरूदेव आशीष जी केँ सादर समर्पित।
 आईना सदिखन हमरा सत्ते कहै छै।
 हमर रूप हमरे देखबैत रहै छै।
 चलि गेलौं त' बूझलौं अहाँ हमर नै छी,
बनल विश्वासक किला एहीना ढहै छै।
 धार केँ कोन मतलब भूमिक दर्द सँ,
जेम्हरे मोन भेल धार ओम्हरे बहै छै।
 देखू प्रेमक अकाल नै छै एहि गाम मे,
उधारक प्रेमक बाढि सँ गाम दहै छै।
 ककरो मारबाक चोट सहि लेत "ओम",
मुदा बूझै नै प्रेमक मारि कोना सहै छै।
 पीनाई त' हम छोडि देब, मुदा पीनाई हमरा नै छोडै ए।
 जीनाई त' हम छोडि देब, मुदा जीनाई हमरा नै छोडै ए।
 होश मे आबै ले पीनाई छै बड्ड जरूरी, सुनि लिय' यौ दोस्त,
पीबि केँ हम होश मे छी, ढनमनेनाई हमरा नै छोडै ए।
 अहाँ मानु नै मानु मुदा साँच तं इ 'भावना'
हम जिनगी से बढ़ी अहाँ सँ पियार केने छी ! !
 आइ-काल्हि सदिखन हम अपने सँ बतियाईत रहै छी।
 लोक कहै ए जे हम नाम अहींक बडबडाईत रहै छी।
 सब बैसार मे आब चर्चा कर' लागलौं अहींक नाम केर,
सुनि केँ कहै छै सब जे निशाँ मे हम भसियाईत रहै छी।
 हमरा लागै ए निशाँ आब टूटि गेल छै पीबि लेला केँ बाद,
सोझ रहै मे छलौं अपस्याँत, आब डगमगाईत रहै छी।
 एते बेर नाम लेलौं अहाँक हम, कहियो त' सुनने हैब,
कोन कोनटा मे नुकेलौं अहीं केँ ताकैत बौआईत रहै छी।
 एक चुरू अपने हाथ सँ आबि केँ पीया दितिये जे "ओम" केँ,
मरि जइतौं आराम सँ हम, जाहि लेल टौआईत रहै छी।
 नित पूछै छै किछ सवाल इ जिनगी।
 करै सदिखन नब ताल इ जिनगी।
 कखनो बनि दुखक घुप्प अन्हरिया,
लागै मारि सँ फूलल गाल इ जिनगी।
 सुखक राग कखनो सुनाबै एना केँ,
रंगल बनि कतेक लाल इ जिनगी।
 कहै जिनगी होइत छै जीबैक नाम,
ककरो लेल होइ ए काल इ जिनगी।
 जिनगी केँ बूझै मे "ओम" ओझरायल,
जतबा बूझलौं लागै जाल इ जिनगी।
 एकटा खिस्सा बनि जइते अहाँ संकेत जौं बुझितहुँ।
 हमही छलहुँ अहाँक मोन मे कखनो त' कहितहुँ।
 लोक-लाजक देबाल ठाढ छल हमरा अहाँ केँ बीच,
एको बेर इशारा दितियै हम देबाल खसबितहुँ।
 अहाँक प्रेमक ठंढा आगि मे जरि केँ होइतौं शीतल,
नहुँ-नहुँ भूसाक आगि बनि केँ किया आइ जरितहुँ।
 सब केँ फूल बाँटै मे कोना अपन जिनगी काँट केलौं,
कोनो फूल नै छल हमर, काँटो त' अहाँ पठबितहुँ।
 जाइ काल रूकै लेल अहाँ "ओम" केँ आवाज नै देलियै,
बहैत धार नै छलहुँ हम जे घुरि केँ नै अबितहुँ।
 अंकित छैथ एहि दिल में,चित्र कोना मेटाबी हम !
 फेरो एहि बगिया में हुनका कोना बजाबी हम !
 प्रेमक रस्म अहिं कहू असगर कोना निभाबी हम !
 "भावना" टूटल हृदयक ककरो कोना देखाबी हम ! !
 हमर नजरि मे पैसि केँ हमर नजरि बनि फडकि रहल छी।
 पोर-पोर मे अहीं समेलौं, सीना मे हमर अहीं धडकि रहल छी।
 विरह-विष सँ मोन पीडित छल, अहाँक प्रेमक अमृत भेंटल,
प्रेम-सुधा सँ मोन नै भरै, जतबा पीबि ओतबा परकि रहल छी।
 हृदयक छल बाट सुखायल, जेकरा सिनेह अहाँक भीजायल,
छन-छन भीजि प्रेमक बरखा मे, तखनो किया झरकि रहल छी।
 जिनगीक रौदी केँ अहीं भगेलौं, अहाँ प्रेम-मेघ केर छाहरि केलौं,
भरल हमर आकाश प्रेम सँ, अहाँ छी बिजुरि तडकि रहल छी।
 भाव-शून्य "ओम"क छल जे अंतर, जिनगी मे आबि मारि केँ मंतर,
अहीं बनलौं गजल कविता, बनि भाव मोन मे बरकि रहल छी।
 ध्यानमें मानमें जिनकर आनमें अर्पित अछि 'सुगँधा'
(सरल वार्णिक बहर, वर्ण-२१)
नव चोट खेवाक फेर मोन करैत अछि !
 . . . ग़ज़ल गुनगुनेवाक मोन करैत अछि !
 अहाँक अजमाबैक मोन करैत अछि !
 जकरा बिसरेबाक मोन करैत अछि !
 जखन नोर बहेबाक मोन करैत अछि !
 तैयो मुस्कुरेबाक मोन करैत अछि !
 दर्द अप्पन देखेवाक मोन करैत अछि ! !
 भेंटलै जखने नबका मीत पुरना केँ कोना छोडि देलक।
 जकरा सँ छल ठेहुँन-छाबा, हमर मोन के तोडि देलक।
 सपथक नै कोनो मालगुजारी, सपथक नै बही बनल,
संग जीबै-मरैक सपथ खा केँ जीबतै डाबा फोडि देलक।
 ओकरा लग छै ढेरी चेहरा, हमरा लग बस एके छल,
अपन भोरका मुँह पर नब मुँह साँझ मे जोडि देलक।
 जिनगी-खेत मे विश्वास-खाद द' प्रेमक बीया हम बुनल,
धोखा केर कोदारि चला केँ देखू लागल खेती कोडि देलक।
 "ओम" प्रेमक घर बनेलक, ओकरा बिन छै सून पडल,
बाट जे जाइ छल ओहि घर मे, कोनो जोगारे मोडि देलक।
 'गजल'
ओहि 'भावना' सँ घबरेलहूँ हम . 